รัฐบาลไทย-ข่าวทำเนียบรัฐบาล-ศธ.ขับเคลื่อนหลักสูตรต้านทุจริตศึกษา
วันศุกร์ที่ 31 สิงหาคม 2561
ศธ.ขับเคลื่อนหลักสูตรต้านทุจริตศึกษา
กระทรวงศึกษาธิการ (ศธ.) ขานรับนโยบายปราบโกงของรัฐบาล ล่าสุดรัฐมนตรีว่าการกระทรวงศึกษาธิการลงนามตั้งคณะกรรมการขับเคลื่อนหลักสูตรต้านทุจริตศึกษา (Anti-Corruption Education) โดยนายประมนต์ สุธีวงศ์ ประธานองค์กรต่อต้านคอร์รัปชัน (ประเทศไทย) เป็นประธาน
กระทรวงศึกษาธิการ (ศธ.) ขานรับนโยบายปราบโกงของรัฐบาล ล่าสุดรัฐมนตรีว่าการกระทรวงศึกษาธิการลงนามตั้งคณะกรรมการขับเคลื่อนหลักสูตรต้านทุจริตศึกษา (Anti-Corruption Education) โดยนายประมนต์ สุธีวงศ์ ประธานองค์กรต่อต้านคอร์รัปชัน (ประเทศไทย) เป็นประธาน และดึงบุคคลหลายฝ่ายเข้ามาร่วมขับเคลื่อนกับศูนย์ปฏิบัติการต่อต้านการทุจริต ศธ. พร้อมหารือร่วมกันเพื่อนําหลักสูตรไปปรับใช้ในการเรียนการสอนทุกระดับ ดึงทุกภาคส่วนเข้ามามีส่วนร่วม รวมทั้งกําหนดแนวทางการกํากับติดตามประเมินผลอย่างเป็นระบบให้เกิดเป็นรูปธรรมทันที
วันนี้ (30สิงหาคม2561) ที่กระทรวงศึกษาธิการ, นพ.ธีระเกียรติ เจริญเศรษฐศิลป์รัฐมนตรีว่าการกระทรวงศึกษาธิการ พร้อมด้วย รศ.นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ,ม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ, นายพีระ รัตนวิจิตร รองปลัดกระทรวงศึกษาธิการ ในฐานะหัวหน้าศูนย์ปฏิบัติการต่อต้านการทุจริต ศธ.,นางสุกัญญา งามบรรจง รองเลขาธิการคณะกรรมการการศึกษาขั้นพื้นฐาน ให้การต้อนรับและหารือกับนายประมนต์ สุธีวงศ์ ประธานองค์กรต่อต้านคอร์รัปชัน (ประเทศไทย) และคณะกรรมการขับเคลื่อนหลักสูตรต้านทุจริตศึกษา
รมว.ศึกษาธิการเปิดเผยภายหลังการหารือว่าเมื่อวันที่9สิงหาคมที่ผ่านมา ตนได้ลงนามในคําสั่งกระทรวงศึกษาธิการ ที่ สป1137/2561แต่งตั้งคณะกรรมการขับเคลื่อนหลักสูตรต้านทุจริตศึกษา (Anti-Corruption Education) เพื่อให้การดําเนินงานของ ศธ. เป็นไปตามนโยบายของรัฐบาลที่ได้มีมติ ครม.เมื่อวันที่22พฤษภาคม2561เห็นชอบให้กระทรวงและหน่วยงานที่เกี่ยวข้องหารือร่วมกับสํานักงาน ป.ป.ช.เพื่อนําหลักสูตรดังกล่าวไปปรับใช้ในโครงการ หรือหลักสูตรฝึกอบรมข้าราชการ บุคลากรภาครัฐ หรือพนักงานที่บรรจุใหม่โดยให้ครอบคลุมถึงบุคลากรทางการศึกษา เช่น ครู อาจารย์ หรือผู้ทําหน้าที่เป็นผู้ถ่ายทอดความรู้ในหลักสูตรการศึกษาขั้นพื้นฐานและอุดมศึกษา เพื่อให้บุคลากรทางการศึกษาที่เข้ารับการอบรมสามารถนําความรู้ไปถ่ายทอดหรือประยุกต์ใช้ในการจัดการเรียนการสอนให้มีประสิทธิภาพมากขึ้น รวมถึงการให้ ศธ.เตรียมความพร้อมในด้านต่าง ๆ เช่น ตําราเรียน ครู รายละเอียดของหลักสูตรใช้ในสถานศึกษา
การหารือร่วมกันกับคณะกรรมการ ที่มีนายประมนต์ สุธีวงศ์ เป็นประธานกรรมการ และคณะกรรมการจากบุคคลหลายฝ่ายที่สังคมให้การยอมรับในเรื่องการปฏิรูปประเทศและต่อต้านการทุจริตคอร์รัปชัน เข้ามาเป็นกรรมการอาทิ นายปานเทพ กล้าณรงค์ราญ ประธานกรรมการปฏิรูปประเทศด้านการป้องกันและปราบปรามการทุจริตและประพฤติมิชอบ ในฐานะรองประธานคณะกรรมการ, นางกอบกุล อาภากร ณ อยุธยา, รศ.ต่อตระกูล ยมนาค, นายบัณฑิต นิจถาวร, รศ.เจษฎ์ โทณะวณิก, รศ.เสาวณีย์ ไทยรุ่งโรจน์, นายจักรธรรม ธรรมศักดิ์, นายปราโมทย์ โชติมงคล, รศ.ปภัสวดี วีรกิตติ ฯลฯ รวมทั้งหัวหน้าศูนย์ปฏิบัติการต่อต้านการทุจริต ศธ. ซึ่งเป็นเลขานุการ
ผลการหารือร่วมกันเป็นครั้งแรกนี้มี3ประเด็นหลักที่สําคัญต่อการวางแนวทางการทํางาน คือ
1. กําหนดทิศทางหลักสูตรให้ชัดเจนโดยศธ.เสนอแนวทางการดําเนินการของคณะกรรมการขับเคลื่อนหลักสูตรต้านทุจริตศึกษา ว่าควรกําหนดทิศทางของหลักสูตรให้ชัดเจน มีผลอย่างเป็นรูปธรรม เนื่องจากในระยะยาวถึงแม้จะมีการเปลี่ยนแปลงผู้บริหาร แต่หลักสูตรจะต้องคงอยู่และประยุกต์ใช้ให้เหมาะสม เกิดประสิทธิภาพสูงสุดต่อไป
2. เหรียญ 2 ด้าน ศีลและธรรมเรื่องคุณธรรมกับเรื่องการต่อต้านการทุจริตนั้น ควรมองแบบเหรียญคนละด้าน หรือเปรียบเทียบเหมือน "ศีลกับธรรม" คือ ไม่ใช่ทําความดีแล้วจึงมาละเว้นความชั่ว แต่ควรคิดว่าต้องละเว้นความชั่วให้ได้ก่อน แล้วจึงทําความดี ดังนั้นการละเว้นการกระทําที่ไม่ดี คือเริ่มจากการมีคุณธรรมนําชีวิตมาก่อน
3. หลักสูตรเน้นสอนจากพื้นฐานประสบการณ์จริงการขับเคลื่อนหลักสูตรต้านทุจริตศึกษา ขอให้เน้นการสอนจากพื้นฐานประสบการณ์จริง เช่น กรณีศึกษาการทุจริตกองทุนเสมาพัฒนาชีวิต เป็นต้น ซึ่งการเรียนรู้จากกรณีใกล้ตัวจะสามารถสร้างความเข้าใจและตระหนักถึงผลของการทุจริตได้ลึกซึ้งยิ่งขึ้น ขณะที่เรื่องเครื่องมือการวัดผลหลักสูตร ที่ประชุมเห็นตรงกันว่าไม่ควรมีการสอบข้อเขียน แต่จะใช้วิธีการใดนั้น จะมีการหารือกันในระยะต่อไป
นอกจากนี้ นพ.ธีระเกียรติ ยังได้เน้นย้ําเกี่ยวกับแนวทางการจัดอบรมครู อาจารย์ บุคลากรทางการศึกษา ด้วยว่าคณะกรรมการขับเคลื่อนหลักสูตรต้านทุจริตศึกษาควรดําเนินงานในภาพรวมเชิงนโยบาย จัดทําแนวทางหรือโครงสร้างหลักสูตรการอบรมเตรียมไว้ ส่วนขั้นตอนการจัดอบรมให้ส่งต่อไปยังหน่วยงานต้นสังกัดที่รับผิดชอบกลุ่มเป้าหมายโครงการอบรมเพื่อดําเนินการในส่วนต่อไป โดยจะมีการประชุมติดตามการทํางานร่วมกันครั้งต่อไปภายในเดือนกันยายนนี้
Writtenbyจงจิตร ฟองละแอ,ปารัชญ์ ไชยเวช
Photo Creditคณะทํางาน
Rewriter/Editorบัลลังก์ โรหิตเสถียร